
<סדר היום:>
<תקנות השקעות משותפות בנאמנות (עמלת הפצה)(תיקון), התשע"ב-2012>
<הצעת חוק השקעות משותפות בנאמנות (תיקון מס' 15), התש"ע-2010>
נכחו:

<חברי הוועדה:> 
משה גפני – היו"ר

יעקב אדרי

מגלי והבה

<מוזמנים:> 
	חיים זקס
	–
	משרד המשפטים

	שמואל האוזר
	–
	יו"ר, רשות לניירות ערך

	דניאל רימון
	–
	חקיקה, רשות לניירות ערך

	מוטי ימין
	–
	יועץ בכיר ליו"ר, רשות לניירות ערך

	שרונה מזליאן-לוי
	–
	דוברת, רשות לניירות ערך

	חיים זקס
	–
	משפטן, משרד המשפטים

	יעל שיינין
	–
	עו"ד, הרשות להגבלים עסקיים

	מיקי ציביר
	–
	יו"ר, איגוד קרנות להשקעות משותפות בנאמנות

	עודד אופק
	–
	עו"ד, איגוד קרנות להשקעות משותפות בנאמנות

	אופיר שמרת
	–
	עו"ד, איגוד קרנות להשקעות משותפות בנאמנות

	רן ונגרקו
	–
	מנהל הסדרים, איגוד הבנקים בישראל

	משה פרל
	–
	מנכ"ל איגוד הבנקים

	טיבי רבינוביץ
	–
	מנהל קשרי חוץ, איגוד הבנקים בישראל

	ג'ימי פינטו
	–
	נשיא, איגוד הבנקים הזרים בישראל

	עינת סקורניק
	–
	מנהלת מחלקת השקעות, בנק לאומי לישראל בע"מ

	נוגה קינן
	
	פורום ראשי החברות ובכירי המשק


<ייעוץ משפטי: >
שגית אפיק

<מנהל הוועדה:>
טמיר כהן
<קצרנית פרלמנטרית:>
אתי אפלבוים

<תקנות השקעות משותפות בנאמנות (עמלת הפצה)(תיקון), התשע"ב-2012>
<הצעת חוק השקעות משותפות בנאמנות (תיקון מס' 15), התש"ע-2010>
<היו"ר משה גפני:>
אני פותח את ישיבת ועדת הכספים. על סדר-היום: תקנות השקעות משותפות בנאמנות (עמלות הפצה)(תיקון), התשע"ב-2012 והצעת חוק השקעות משותפות בנאמנות (תיקון מס' 15), התש"ע-2010.

אדוני, פרופסור שמוליק האוזר, מנהל הרשות לניירות ערך, בבקשה. 

<שמואל האוזר:>
בוקר טוב לכולם. תודה רבה לך, אדוני היושב ראש. 

קודם כל, לעניין ההצעה עצמה. הבעיה שמונחת בפנינו היא שמאז ועדת בכר נקבע מודל חדש שבו הוצאו קרנות הנאמנות מהבנקים. תמורת זה הם קיבלו את האפשרות לגבות עמלות הפצה. מאז ועדת בכר, נקבע שיעור מקסימום לעמלות ההפצה  והן לא השתנו, הן נשארו כפי שהן.

עומת זאת, באותה תקופה, דמי הניהול של קרנות הנאמנות ירדו. עמלות ההפצה נשארו כאן, דמי הניהול ירדו בממוצע מ-1.9% ב-2007 ל-1.2%. דמי הניהול ירדו כתוצאה מהרבה מהלכים שנעשו על-ידי הרשות בעידודה של ועדת הכספים שגרמו להורדת דמי הניהול. 

כרגע, התכלית שעומדת בפני ההצעה שלנו היא בראש ובראשונה איך אנחנו גורמים להוזלה של דמי הניהול למשקיעים עצמם. ההצעה שמונחת לפניכם היא הצעה מידתית. היא בעצם מיועדת לאפשר להסיר את החסמים בפני מנהלי הקרנות שמבקשים להוריד את דמי הניהול. החסם הגדול ביותר הוא דמי ההפצה. 

אני רוצה לומר שיש עוד תכלית שעומדת בפניהם והוועדה הנכבדה גם כן חפצה בקידום העניין, זה בעצם קידומם והכנסתם של קרנות זרות. אחד המכשולים בהכנסתם של קרנות זרות זה הצורך בהורדה של עמלות ההפצה. גם הדבר הזה חשוב. 

<היו"ר משה גפני:>
למה?

<שמואל האוזר:>
בגלל שעמלות ההפצה הגבוהות האלה, במיוחד המנייתיות ואגרות חוב, הן עמלות גבוהות מאלה שהן רגילות להן וזה ימנע מהן להיכנס. קרנות זרות שירצו להציע את ייחודן למשקיע ויגבירו את התחרות כאן בישראל. 

<היו"ר משה גפני:>
במדינות אחרות עמלות ההפצה נמוכות יותר?

<שמואל האוזר:>
במדינות אחרות עמלות ההפצה הן במבנה אחר. אצלנו היועץ בבנק הוא יועץ שמציע את כל קרן הנאמנות. אין לו קשר ישיר לקרן הנאמנות עצמה. לעומת זאת, בארצות אחרות הם בעיקר משווקים את הקרנות שלהם עצמם ולכן מלכתחילה זה עמלות אחרות והמשווקים יכולים גם לקחת יותר כסף. 

<היו"ר משה גפני:>
קיבלתי מכתב מאיגוד הבנקים. הם אומרים שאין קשר, דמי הניהול יכולים לרדת. אתה מכיר את המכתב הזה?

<שמואל האוזר:>
לא, אבל אני מכיר את הטענה. 

<היו"ר משה גפני:>
משה פרל, למה לא שלחת גם אליו?

<משה פרל:>
הוא מכיר את הטענות שלנו לאחר כמה חודשים של שיחות. 

<שמואל האוזר:>
אין לי טענה לגבי הגילוי של המספרים, יש לי טענה לגבי מה שעושים עם המספרים. 

אני רוצה לומר שבתקופות האחרונות שבהן אנחנו מנסים להוזיל את דמי הניהול לכלל ציבור המשקיעים, אני חושב שכולנו צריכים לתת את השכם. אני מזכיר גם לוועדה שאנחנו גם כן הורדנו לכל הגופים המפוקחים, בעידודה של הוועדה, 40% מאגרות שאנחנו גובים מהגופים המפוקחים.

יש לכם פירוט, כפי שניתן בהצעה, של שיעורי האחוזים שאנחנו מורידים שבהערכה שלנו זה סדר גודל של 100 מיליון שקלים. אני רוצה לומר מתוך מה? 100 מיליון שקלים מתוך 500 מיליון שקלים שגובים הבנקים מקרנות הנאמנות. סך הכול הם גובים 700 מיליון מסך הכול הגופים המוסדיים. אני רוצה להסביר מדוע: ה-200 מיליון הנוספים הם גובים גם מקופות הגמל אבל מקופות הגמל הם גובים הרבה הרבה פחות. זה גם כלי אחר אבל הם גובים פחות.  

הדבר הנוסף שאני רוצה לומר זה שהבנקים אולי מנהלים קמפיין אגרסיבי נגד הורדה של עמלות הפצה. 

<יעקב אדרי:>
חשבתי לתומי שהם תומכים בזה. אני אומר את זה באירוניה.

<שמואל האוזר:>
אני דווקא רציתי לומר את זה לא באירוניה. רציתי לומר שהייתי מצפה שהבנקים גם כן יחשבו גם על המשקיעים עצמם, כפי שהרבה אחרים חושבים. הצורך בלהסתכל על המשקיעים אני חושב שמחייב גם את ההורדה הזאת. מלבד ה-500 מיליון שהם גובים מקרנות הנאמנות, או 700 מיליון בסך הכול מעמלות הפצה מהגופים המוסדיים, יש בנוסף לכך גם דמי ניהול, תפעול, נאמנות לגופים מוסדיים. יש בנוסף עוד 300 מיליון. בסך-הכול הכנסות מפעילות בשוק ההון של הבנקים זה סדר גודל של 4 מיליארד שקלים. אנחנו מזה מורידים 100 מיליון.  

<היו"ר משה גפני:>
200 מיליון. 

<שמואל האוזר:>
אנחנו מורידים 100 מיליון. מי שנותן את הנתון של 100 מיליון זה נתון לא נכון. 

<היו"ר משה גפני:>
לא הבנתי. 

<יעקב אדרי:>
אז כמה אתם מורידים?

<היו"ר משה גפני:>
תמקד. 

פרופסור האוזר, סך הכול של הפעילות של הרווחים של הבנקים מהעניין הזה - - - 

<שמואל האוזר:>
מעמלות הפצה 700 מיליון ומתוך זה 500 מקרנות הנאמנות. 

<היו"ר משה גפני:>
מה זה 4 מיליארד?

<שמואל האוזר:>
4 מיליארד יש להם סך הכול הכנסות מפעילות בשוק ההון. 

<היו"ר משה גפני:>
והנושא של ה-100 מיליון?

<שמואל האוזר:>
זה כל מה שהם גובים מפעילות - - - 

<היו"ר משה גפני:>
של קרנות נאמנות, של הדברים האלה, זה 700 מיליון?

<קריאה:>
מה זה ה-100 מיליון?

<היו"ר משה גפני:>
רק שנייה. אם יש לך מטרה לבלבל אותי, אז הצלחת. 

<גאלב מג'אדלה:>
אדוני היושב ראש, מה זה ה-100 מיליון?

<היו"ר משה גפני:>
אנחנו לא יודעים את הפרטים. אני מבקש ממך. אתה חי את הדברים האלה. אני לא יודע אם חברי הוועדה יודעים או לא יודעים, אני לא יודע. תגיד לי מה היקף הפעילות ואת כל הפרטים על הנושא של הבנקים. כמה היקף הפעילות שלהם בשוק ההון? כמה בנושאים הללו? כמה אתם מבקשים להפחית על-ידי התקנות האלה? תגיד את הדברים כאילו אתה מלמד עכשיו בכיתה ה' בבית ספר יסודי. 

<גאלב מג'אדלה:>
כמה פעמים הבנק מרוויח מכל מיני סיבובים?

<שמואל האוזר:>
אני אגיד לך, יש לנו את הנתונים משנת 2011. 

<גאלב מג'אדלה:>
תגיד להם את הסיבובים.

<שמואל האוזר:>
זה כולל, בסוף זה מסכם את הכול. 

הכנסות מפעילות בשוק ההון בשנת 2011 היו 4 מיליארד שקלים. מתוך זה, עמלות הפצה לכלל המוצרים הפיננסים, היינו, קרנות הנאמנות, קופות גמל שאינן תחת ה-700 מיליון. מתוך ה-700 מיליון, 500 מיליון נגבים מקרנות הנאמנות. בנוסף לזה, יש עוד 300 מיליון דמי ניהול תפעול ונאמנות מהגופים המוסדיים האלה. 

<שי חרמש:>
על קרנות הנאמנות או על עמלות ההפצה?

<שמואל האוזר:>
על מה אתה מדבר?

<שי חרמש:>
- - -

<שמואל האוזר:>
זה על דמי ניהול, תפעול ונאמנות לגופים מוסדיים. זה מעבר ל-700. 

אנחנו מבקשים להוריד בשיעורים - - - 

<גאלב מג'אדלה:>
אמרת כרגע שני מספרים, 500 מיליון ו-200 מיליון.  

<שמואל האוזר:>
מתוך ה- 700 מיליון, 500 מיליון קרנות נאמנות ו-200 מיליון קופות גמל. אנחנו לא מדברים על קופות הגמל. אני רק מזכיר את זה מפני שגודלן הרבה יותר גדול והם גובים הרבה פחות.

<היו"ר משה גפני:>
מה אתם מבקשים?

<שמואל האוזר:>
אנחנו מבקשים פה להוריד את השיעורים, תוך שימת דגש להבדלים בין קרנות מנייתיות לבין קרנות כספיות. קרנות כספיות אנחנו רוצים להוריד כי שם דמי הניהול מלכתחילה מאוד מאוד נמוכים ואפילו הפסדיים אצל קרנות הנאמנות. אנחנו מבקשים להוריד את זה. 

המשמעות של זה, בהערכה שלנו, היא סדר גודל של 100 מיליון שקלים ירידה בהכנסות מקרנות הנאמנות.

<היו"ר משה גפני:>
20%.

<שמואל האוזר:>
20%. 

אני אומר את זה בזהירות כי ככלכלן הייתי אומר שכשאתה מעודד תחרות, יכול להיות שהיקף הפעילות יגדל וההכנסות בכלל תגדלנה. 

בכלל אני רוצה לומר לכם כעובדה, במשך השנים הכנסות מעמלות ההפצה גדלו, למרות שהשיעור נשאר וזאת בגלל שהפעילות גדלה. לכן אנחנו מנסים להוריד את ה-100 מיליון. 

נשאלה פה שאלה מאוד חשובה. אני רוצה להדגיש שמטרתנו היא לא להוריד מהבנקים, עיסוקינו הוא מול הבנקים. אנחנו לא רוצים להוריד הכנסות לבנקים. עיסוקינו זה הורדת דמי ניהול למשקיעים. איך אנחנו גורמים לכך שזה יגיע בסוף - - - 

<יצחק וקנין:>
השאלה: האם זה יחלחל?

<שמואל האוזר:>
אני אשיב לך.

התשובה לכך היא שקודם כל אנחנו אומרים: אתן קרנות הנאמנות, חצי שנה אתם תחויבו להוריד את דמי הניהול במלוא ההורדה של עמלות ההפצה. 

<היו"ר משה גפני:>
איך תחייב אותם?

<שמואל האוזר:>
אנחנו נחייב אותם. אנחנו הגענו להסכם עם חברות הנאמנות. זה מה שהם התחייבו לעשות, הם כתבו מכתב. לחילופין - - - 

<גאלב מג'אדלה:>
להביא את זה כתקנה בוועדת הכספים. שהאוצר יביא את זה כתקנה, זה יאושר וזה יחייב.

<שמואל האוזר:>
זאת סוגיה נפרדת. 

<היו"ר משה גפני:>
בסדר, אני אשיב לו. 

<גאלב מג'אדלה:>
איך אתה מבטיח את זה?

<היו"ר משה גפני:>
גאלב, האלה שלך במקומה. אנחנו לא הולכים הביתה בלי לקבל עליה תשובה. 

<שמואל האוזר:>
אני אנסה לתת תשובה מלאה. 

<יצחק וקנין:>
אם זה ייתקע בגופים המוסדיים אז לא עשינו כלום. אם זה באמת יחלחל למטה אז - - - 

<שמואל האוזר:>
אתה צודק. אני מסכים להערה שלך ואני רוצה להסביר מדוע אני חושב שזה יגולגל. 

הנקודה הראשונה היא שאנחנו מחייבים אותם לחצי שנה. למה אנחנו מחייבים לחצי שנה? כי אנחנו יודעים שאז נוצר שיווי משקל חדש. 

אז ישאלו מאיפה אתה יודע שנוצר שיווי משקל חדש? אני רוצה להזכיר לוועדה הזאת שבשנת 2008 ועדת הכספים הטילה איסור על גביית עמלות הפצה בקרנות מחקות מנייתיות. היא אסרה את זה. 

האם זה הגיע להורידה של דמי ניהול? אני אספר לכם: זה היה 2.8% דמי ניהול לפני שהוועדה אסרה על עמלות הפצה וזה היום 0.1%. אנחנו לא התערבנו. כוחות השוק גרמו לכך שזה ירד. כל מה שנעשה זה רק הורדה של עמלות הפצה. 

אני משוכנע שגם אם רק המלצות ההפצה תרדנה, דמי הניהול ירדו.

<היו"ר משה גפני:>
אז למה עשיתם הסכם?

<שמואל האוזר:>
בגלל שאנחנו רוצים להבטיח.

<היו"ר משה גפני:>
אבל אתה אומר שזה מה שהיה בעבר, כשהורדנו את עמלות ההפצה, ירדו דמי הניהול באופן דרמטי. אתם לא לוקחים סיכון.

<שמואל האוזר:>
לא לוקחים סיכון.

<היו"ר משה גפני:>
ואם גם אנחנו לא ניקח סיכון, גם יהיה בסדר?

<שמואל האוזר:>
אני אתמוך בך אדוני.

<שגית אפיק:>
אמרת שזה לחצי שנה. ההפחתה של עמלות ההפצה היא לא לחצי שנה אלא אתה רק מבקש את ההפחתה של דמי הניהול לחצי שנה. זאת אומרת, זה ההסכם שלכם.

<שמואל האוזר:>
נכון.

<פניה קירשנבאום:>
זה אומר שאחרי חצי שנה דמי הניהול יחזרו ודמי ההפצה יישארו נמוכים?

<שמואל האוזר:>
דמי הניהול לא יחזרו – נתתי את הדוגמה שהיתה בזמנו ב-2008. זה ירד באופן משמעותי. אנחנו משוכנעים, ואנחנו נהיה שם. אם אחרי חצי שנה תהיה בעיה, אנחנו נהיה שם. 

<היו"ר משה גפני:>
תודה רבה. 

מי מבקש לומר דברים?

<גאלב מג'אדלה:>
אנחנו רוצים לשמוע את הבנקים.

<היו"ר משה גפני:>
משה פרל, בבקשה. 

<משה פרל:>
תודה רבה על ההזדמנות, אדוני היושב ראש. 

אני אבקש להשיב על הדברים. אנסה לקצר. אני יכול להסכים עם הרישה של דבריו של פרופסור האוזר, אבל יש לי מחלוקת גדולה איתו לגבי המסקנות. אני אנסה לפשט את דבריי ככל שאוכל. 

מטרתה של רשות ניירות ערך להוזיל את דמי הניהול, אין עליה שום מחלוקת. אגב, צודק יו"ר רשות ניירות ערך, שמתאר את המצב שבו היתה ירידה מסוימת בדמי הניהול, אם כי , כשמפרקים את המספרים שהוצבו פה על השולחן, נגיע למסקנה שחלק מהירידה בדמי הניהול היא לאו דווקא בגלל ירידת המחירים אלא בגלל שינוי טעמי הקהל, שעבר מקרנות יקרות לקרנות זולות. אבל, אכן יש גם אינדיקציה ולא יהיה ויכוח על הטענה שהיתה ירידה בדמי הניהול. 

אגב, לדעתי הרשות תסכים איתי שהסיבה העיקרית לזה היא ההצלחה המשותפת של רשות ניירות ערך, של ועדת בכר ושל הבנקים להפעיל מערך ייעוץ שמייעץ בגין הקרנות האלה ומחולל את התחרות.

פה אני חייב לפתוח סוגריים ולהגיד משפט אחד. יועצי הבנקים, כפי שתיאר שמוליק האוזר, באמת להבדיל מחוץ לארץ, עובדים באופן שכל האינטרס שלהם הוא מול הלקוח. הם מציעים את כל המוצרים, הבנקים מקבלים את אותה עמלה. הם אדישים לחלוטין אם היועץ ימליץ על קרן של "פסגות" או על קרן של "אקסלנס" וכו'. בגלל זה הם מדרגים וממליצים עם הלקוח, אחרי שהם מבררים מה מתאים לו, על זאת שהיא הכי זולה. לכן קרנות הנאמנות מתחרות על כיסם. המודל של הבנק יודע להפיץ את זאת שהכי זולה. זאת היתה אחת הסיבות העיקריות לירידה בדמי הניהול. 

כשבאה הרשות לעודד את המשך התהליך הזה ומטרתה מקודשת ונכונה, היו לה בעצם 3 אפשרויות, אדוני היושב ראש. 

האפשרות הראשונה שעמדה בידי הרשות, היתה זאת שאני לא חסיד מושבע שלה, אבל עשו אותה לצערי מאוד אופנתית, גם בוועדה הזאת וגם רגולטורים אחרים. יכלה הרשות לבוא ולפקח על מחיר דמי הניהול. הרגולטור של הבנקים עשה לנו את זה ועושה לנו את זה עכשיו בוועדת זקן. הרגולטור של הגופים המוסדיים עשה את זה לקופות הגמל. לפי דעתי, בתהליך שהוועדה הזאת היתה מעורבת בו.

האפשרות השלישית שעמדה לנגד רשות ניירות ערך היתה  - - - 

<היו"ר משה גפני:>
תמשיך, אני מקשיב לך. קראתי גם את המכתב שלך. 

<משה פרל:>
אני אומר דברים שחלקם לא כתובים שם וחלקם תשובות לדברים שהובאו בפניך.

בכל מקרה, הרשות לא בחרה לפקח על המחירים כפי שעשו אחרים. הרשות לא בחרה לעודד את התחרות. הרשות עשתה את החלק, שלדעתנו הוא הקל, לבוא לסכום שמשלמים הבנקים לגופים המוסדיים או לבתי ההשקעות כפי שהם נקראים, ולהפחית אותו. 

אני חושב שזאת גם טעות. יותר מזה, לא רק שזאת טעות מבחינה כלכלית, כפי שאנסה לבסס עוד רגע, אלא שזה גם יזיק. למה זאת טעות? אני אנסה להיות הכי תמציתי ולהגיד לכם כך:

קודם כל, כפי שנאמר בהתחלה, דמי הניהול בישראל הם יקרים. הם לא יקרים רק באופן אובייקטיבי. אנחנו גם יודעים להשוות אותם לעולם. עשינו בדיקות ואני אומר דברים שאין עליהם מחלוקת, דמי הניהול בישראל יקרים מהעולם גם מנייתיות, גם באג"ח - - - 

<קריאה:>
יש מחלוקת.

<משה פרל:>
אז תסביר אחר-כך את מה שאתה חושב. 

<יצחק וקנין:>
משה, אני חושב שלא צריך להאריך הרבה. בגדול, לפי החומר שקראתי, הגופים המוסדיים הורידו את דמי הניהול שלהם במקטע של ההסדר שהיה. אצל הבנקים זה נשאר אותו דבר. זאת אומרת, מה שמשלמים לכם אלה אותן עמלות, אתם לא הורדתם.

<משה פרל:>
אני אסביר. דמי הניהול ירדו אבל עדיין אחרי שהם ירדו הם מהגבוהים בעולם. זה בצד של ההכנסות של קרנות הנאמנות.

העמלות שהם משלמים למערכת ההפצה כדי שתפיץ את המוצרים שלהם הן מהנמוכות בעולם. אני לא אתחמק מהשאלה שלך ואסביר למה. אתה מבקש ממני לקצר אז אני אעשה את זה באופן שלא נתמך במספרים, למרות שאני מוכן לשתף אתכם באופן מאוד מאוד אמפירי. הנתח, עדיין אחרי הירידה, שנשאר אצל קרן הנאמנות, אצל בית החרושת, אצל היצרן, הוא גדול בכל קנה מידה ובכל השוואה. 

כלומר, לטעון שעמלת ההפצה היא החסם שמונע את המשך הירידה, קשה מאוד לבסס את זה כי עדיין הנתח שנשאר אצל קרן הנאמנות בישראל, שהוא כמעט שני שליש, הוא גדול מאוד גם ביחס לעולם. 

לגבי השאלה למה עמלת ההפצה באמת נשארה מוועדת בכר על אותן קטגוריות של 0.8, 0.4 ורבע ואחרי זה נולדה עמלה חדשה לקרן כספית? אני לא מדבר פה כ"קוזק נגזל", למרות שזה עלול להישמע כך, ואני מרגיש שזאת סוג של אטמוספרה כאן בחדר - - - 

<היו"ר משה גפני:>
לא, לא. 

<משה פרל:>
הבנקים היו בתגמול חסר, רבותיי. הבנקים בעולם לוקחים גם מבית החרושת שמבקש מהם להפיץ את המוצר שלהם וגם מהלקוח. ועדת בכר החליטה לא לאפשר להם את זה. עמלת ההפצה היא בערך 18% יותר גבוהה מהעולם. בעולם, החלק הגדול של דמי הניהול, שזה העוגה שאנחנו מנסים לשאול עכשיו איך היא תתחלק, נשאר בידי מערכת ההפצה. פה הוא נשאר בידי היצרן. כלומר, אי-אפשר לטעון שזה חסם. 

אמרתי קודם שאני לא חושב שזאת רק טעות כלכלית, כפי שעכשיו אני מנסה לטעון, אני חושב שהיא גם תזיק לאינטרס של המשקיעים שאותו מייצג שמואל האוזר. אני חושב שהוא באמת עושה את זה באופן אותנטי, הוא לא בא "לסבן" פה. 

האינטרס של המשקיעים הוא לקבל, בכל שוק ההון, מהיצרנים, מהמוסדיים מהקרנות וכדומה, שחקן אחד שיודע להסתכל על הלקוח, להבין את הצרכים שלו, להתאים לו את המוצר באופן מפוקח.

לא מזמן הוועדה הזאת טיפלה בזה. זה יועץ שממלא את הטפסים, שמלבן את הטפסים, שמדווח, שיש עליו דיווחים, שעכשיו יש עליו אכיפה מנהלית. הוא מחויב לחלוטין לאינטרס של הלקוח. הבנק אדיש לחלוטין לשיקולים האלה, השיקולים הם שיקולים מקצועיים.

אם אנחנו, מכל השחקנים, לא מפקחים על המחיר ולא מעודדים את התחרות אלא באים ולוקחים ממערך הייעוץ הזה, שמשרת את האינטרס של הלקוח ומורידים ממנו 20% - אני מסכים לגמרי למספר שנאמר פה, דהיינו, 100 מיליון שקל. אני רוצה שתראו לי מערכת כלכלית אחת שתורידו ממנה 20% והיא תוכל לפעול. אם יהיה לנו זמן, אני אבקש מכם לשמוע ראשי מערך הייעוץ שנמצאים פה. 

אני מנסה להגיד שהמערכת הזאת תצטרך להשתנות. אני לא יודע אם היא תצטרך להשתנות בזה שעכשיו יועץ שהיו לו איקס לקוחות יצטרך לטפל בכפול. יכול להיות שיהיו לקוחות – אגב, הם בדיוק אלה שהוועדה הזאת מאוד ערנית אליהם. לא צריך להיות מיליונר, לא צריך להיות פיננסייר, גם משק בית שצריך להשקיע 2,000 או 5,000 שקלים ורוצה להתלבט בדבר הכי בסיסי, לא תספורת של "סקיילקס". הוא רוצה לדעת אם לשים את זה בפק"ם, בקרן כספית או במלווה קצר מועד או באג"ח ורוצה שהיועץ יסביר לו את הבדל המיסוי, את הבדלי הזילות וכו'. במצב הזה הוא לא יהיה נגיש לשירות הזה. אני לא בטוח שהוועדה רוצה לעשות את זה, קל וחומר כאשר נתח המשמעותי ביותר מדמי הניהול נשארים בקרן נאמנות. 

אני רוצה להתייחס לדברים שנאמרו פה באשר לזה שנוצר איזה משהו, שאתה התקשית להבין, כאילו הבנקים מרוויחים גם מפה וגם מפה, ופה יש איזה 500 מיליון שלוקחים מהם 20%. לא היא, אין שום קשר בין המוצרים. זה כמו להגיד: אתם מרוויחים ממשכנתאות ומאשראי, אז ירד לכם 20% מהפצת קרנות נאמנות. 1,000 ועדות דנו בזה, גם ועדת זקן האחרונה. אי-אפשר לערבב את השירותים האחרים. אגב, מי שערני למה שקורה להפצת מוצרי פנסיה, כפי שהדגים פה יו"ר הרשות לניירות ערך, זה בדיוק הכישלון הגדול. אנחנו עכשיו יותר מ-5 שנים אחרי שניתנו רישיונות ייעוץ בעולם הפנסיוני ולא בעולם הפיננסי שהרשות מפקחת עליו. העובדה שלא היה שם מודל עסקי גרם לזה שהוא נכשל. 

אין עוררין היום. לא האוצר, לא הבנקים, לא כל אחד אחד וגם רשות ניירות הערך תודה שהייעוץ הפנסיוני לא הצליח משום שאי-אפשר להרוויח שם כסף. זה כן ישתנה, זה לא ישתנה, הלחצים האלה או האלה יגברו, זה אני לא יודע. האם אנחנו מנסים ליצור את אותו דבר?

תדמיינו עכשיו סופרמרקט שעובד אחרת ממה שהוא עובד היום. ליד מחלקת החלב עומדת דיאטנית. בודקים אותה, נותנים לה רישיון, מכשירים אותה, יש אכיפה מנהלית. היא צריכה לבדוק איזה דיאטה יש ללקוח, איזה מוצר מתאים לו ואחר-כך להגיד לו: תשמע, היום "טרה" הכי זולה. זה מחולל את התחרות. בגלל זה תנובה וכל האחרים התחרו.

אז עכשיו באים רוצים לקצץ ולפגוע דווקא בדיאטנית הזאת, עד שבנו את המערכת הזאת? הרי זאת ההצלחה היחידה של ועדת בכר שעליה אין מחלוקת. 

לכן אנחנו חושבים שהפיתרון נמצא בתחרות. אגב, היה דיון של שנה עם רשות ניירות ערך. אנחנו הסכמנו לוותר בעטיו. לא בגלל שאנחנו כל-כך נכונים לדבר הזה אלא כי שוכנענו באמת שאם יאוחדו קטגוריות של קרנות אג"ח וקרנות מנייתיות ואכן ע מלות ההפצה ירדו ל-0.45, אכן תתאפשר כניסת קרנות זרות, אלה האיכותיות והזולות שיעודדו את התחרות. היו גורמים שהצליחו למנוע את הדבר הזה מלהיווצר ועכשיו הכי קל זה לבוא לבנקים ולהגיד: אוקיי, 20% מכם פחות. אני רוצה שאתם תחשבו מה המשמעות של ה-20% ומה זה ייעשה לשירותי הייעוץ של הבנקים ועד כמה הם יהיו זמינים לאלה שצריכים אותם.

<היו"ר משה גפני:>
תודה רבה. 

מיקי ציביר, בבקשה. 

<מיקי ציביר:>
אני יו"ר איגוד קרנות הנאמנות. 

אנחנו חולקים על מה שמשה אמר נושא דמי הניהול. אני אדגים את זה בקיצור וזה יהיה ברור לכולם. בסוגי הקרנות שיש בארץ, סוג אחד נקרא קרנות כספיות. 100% מדמי הניהול הולכים כעמלת הפצה לבנקים.

סוג שני זה קרנות קצרות שקליות פלוס מק"ם. 100% מדמי הניהול הולכים לבנקים. 

<משה פרל:>
מיקי, זה פשוט לא נכון. 

<מיקי ציביר:>
זה נכון מאוד. 

<היו"ר משה גפני:>
אל תענה. 

<משה פרל:>
אדוני, מתוך מיליארד - - - 

<היו"ר משה גפני:>
תשמע, עוד מעט אני אזיל דמעה על ההפסדים של הבנקים. 

<משה פרל:>
אני לא ביקשתי שתזיל דמעה, אני רק רוצה שתקבל - - - 

<היו"ר משה גפני:>
אני לא רוצה לקבל שום דבר. שמעתי אותך, קראתי את המכתב שלך. תאפשר לו. יש עוד אנשים בעולם חוץ מהבנקים.

<מיקי ציביר:>
ההיקף של שתי הקבוצות האלה מגיע לכמעט שליש מהמערכת. 

<היו"ר משה גפני:>
אתם חתמתם על הסכם עם הרשות לניירות ערך?

<מיקי ציביר:>
אנחנו הגענו למתווה משותף עם הרשות ואמרנו שמבחינתנו המהלך הזה שקוף. אנחנו חושבים שכל ההורדה בעמלת ההפצה, אפשר להוריד אותה מדמי הניהול שלנו ולהעביר אותה לקוחות. זה באופן וולונטארי, בלי הסכמה בין מנהלי הקרנות. כל מנהל קרנות עשה את זה בהתערבות שלנו. הממונה על הגבלים העסקיים ישירות מול הרשות בלי התאחדות של כל - - - 

<היו"ר משה גפני:>
לא הבנתי. אתם תשלמו פחות - - - 

<מיקי ציביר:>
אנחנו נגבה פחות מהלקוח. 

<היו"ר משה גפני:>
אתם תשלמו פחות עמלות הפצה, נכון? פחות ב-100 מיליון שקלים, נכון?

<מיקי ציביר:>
לפי דעתי קצת פחות. 

<היו"ר משה גפני:>
80 מיליון שקלים. 

<מיקי ציביר:>
נגיד שזה המספר - - - 

<היו"ר משה גפני:>
אני סומך על מה שאומר יו"ר הרשות לניירות ערך. מדובר על פחות 100 מיליון שקלים. איך האיש הקטן יקבל את הכסף הזה?

<מיקי ציביר:>
דמי הניהול ירדו סימולטאנית בכל אחד מהקרנות בדיוק בשיעור שתופחת לקרן עמלת הפצה. 

<משה פרל:>
ומה יקרה כשתהיה קרן חדשה?

<היו"ר משה גפני:>
אני עוצר את הישיבה. משה, זה לא מנומס. 

<משה פרל:>
אני מתנצל.

<היו"ר משה גפני:>
איך זה יגולגל? כל חברי וועדה יושבים על התקן של להפחית לאיש הקטין. עם כל הכבוד, אנחנו רוצים שהבנקים ירוויחו ואנחנו רוצים שהבנקים יפרחו. אנחנו רוצים שקרנות הנאמנות ירוויחו ויפרחו, הכול בסדר. התפקיד שלנו הוא בראש ובראשונה להוזיל מחירים. אנחנו נכשלנו בעניין הזה ואנחנו רוצים לעשות מאמץ להוזיל מחירים. המחירים יוזלו באופן וולונטארי? ואם הוולונטארי הזה לא יהיה?

<מיקי ציביר:>
אמרתי שמה שהתחייבו מנהלי הקרנות זה לפרסם בצורה פומבית את ההתחייבות שלהם. זאת התחייבות מחייבת. הם לא יכולים לסגת ממנה והיא נכנסת לתוקף ברגע שהרשות תוריד את עמלות ההפצה. אחד לאחד, כל קרן וקרן. כל מנהל קרנות ישירות עם הדירקטוריון שלו וההנהלה שלו מול הרשות לניירות ערך. זה אחרי שדמי הניהול, למרות מה שנאמר פה, ירדו ב-50%. 

אני רוצה להסביר: כל מה שנאמר פה הוא לא מדויק. עוד יותר מזה, ב-2012, אם רוצים להסתכל על הרכישות של הלקוחות, זה היועצים של משה, בקרנות נאמנות, דמי הניהול של הקרנות שנרכשות עוד יותר נמוכים מהממוצעים שמדברים פה. חלק של עמלות הפצה בקרנות האלה, עוד יותר גדול מאשר 42% אלא 50%. 

<היו"ר משה גפני:>
תודה רבה. 

ג'ימי פינטו, בבקשה. 

<ג'ימי פינטו:>
אני יו"ר איגוד הבנקים הזרים. 

אני רוצה לחזק את ידיו של פרופסור האוזר ולהגיד שאם לא מאשרים את זה, בעצם מורידים לגמרי את האפשרות של הקרנות הזרות, שהיום אי-אפשר להפיץ אותן. אנחנו מקווים שמחר נוכל כי זאת הדרך היחידה להבטיח הורדת מחירים לבן אדם הקטן. 

אני שבעתיד תהיה אפשרות להפיץ גם קרנות זרות ולתת יותר היצע ויותר זול. כך זה בעולם וגם הבנקים ירוויחו יותר כי הם יפיצו יותר מוצרים. אבל, בלי ההורדה של רמת המחירים של עמלות ההפצה, אנחנו לא יכולים להפיץ קרן זרה, הורגים את האפשרות. 

<עינת סקורניק:>
אני יו"ר מערך ייעוץ והשקעות בבנק לאומי. 

<משה פרל:>
אני מצטער על הלהט. 

אני מוכן שלא יקבלו את דעתי. זאת לא פעם ראשונה שזה יקרה לי. אני לא מוכן שיגידו שאני אומר דברים לא מדויקים. אני מתחייב באופן מוחלט ואני מוכן שתשאל את הרשות. אני מבהיר לך חד משמעית. למרות שאני מבין שהדיון פה הוא לא מי הביא את המספר הנכון ואני מבין איפה אני נמצא, אבל באופן חד משמעי, דמי הניהול הממוצעים בקרן כספית הם 0.24. שמינית אחוז אנחנו משלמים, כלומר 52%, חצי חצי מתחלק. אותו דבר זה בסולידי. 

בתחום אג"ח, כשמתוך 150 מיליארד, שם מוכרים 82 מיליארד שקל, דמי הניהול הם 1.08 ו-0.4 הולך לבנק. 

כלומר, איך שלא תהפכו את זה, מתוך 1.3 מיליארד, שכל שנה הולכים למוסדיים, 850 מיליון נשארים שם. 

הערה אחרונה. אין לנו מחלוקת על נושא הקרנות הזרות. להיפך, זה הפיתרון שאליו הגענו עם הרשות. אני מסכים עם אדוני ואני מסכים עם האוזר. יואילו לחזור למתווה שהוסכם איתנו. הקטנת עמלות ההפצה של שתי הקטגוריות האלה זה 0.45, מיזוגן. הקרנות הזרות ייכנסו, גם אלו שגובות 0.8 ו-0.9. 

נכון אמר היו"ר, זה היה חסם. אנחנו חושבים שהתחרות תעשה את שלה. כנראה שיש כאלה שחוששים מהתחרות הזאת. 

<היו"ר משה גפני:>
תודה רבה. 

בבקשה, גברת סקורניק. 

<עינת סקורניק:>
אני רוצה לחזק את דבר של פרל. 

<היו"ר משה גפני:>
בבקשה לא לחזור על דברים שנאמרו. עמדת הבנקים הובהרה באופן מדויק על-ידי משה פרל. 

<עינת סקורניק:>
מאוד חשוב לי להסביר את החשיבות שפעילות המערכת הייעוצית האובייקטיבית תהיה כלכלית. לי נדמה, וכך גם הוצג הדבר, שמראה המקום שלנו הוא מה קורה בקופות הגמל. אני חושבת שקופות הגמל זה הדוגמה הטובה ביותר שבו מערכת שאינה כלכלית היא כזאת שפשוט לא מאפשרת שיינתן בה ייעוץ אובייקטיבי שיגיע לכל אזרח ואזרח במדינת ישראל.

אני רוצה שנזכור. ישנו את אותו מספר, את אותו שיעור שבו אנחנו הופכים להיות לא כלכליים ואנחנו בבנקים לא נסתמך ולא נתחיל לכסות מפה ומשם. פעילות היא לא כדאית לא תיעשה והיא תצומצם. אנחנו לא רוצים להגיע למקום הזה. 

היועצים שלנו הם יועצים שהם מחויבים. הם נמצאים בכל מקום בארץ, הם מקבלים את פיתוח המערכת שמאפשר להם ייעוץ אובייקטיבי מיטבי ללקוח. הדבר הזה עולה כסף. לשים יועץ ושהוא יהיה נגיש וייתן את הייעוץ הזה, יש לזה ערך. 

<היו"ר משה גפני:>
אם כתוצאה מהפחתת עמלות ההפצה אכן המשקיע הקטן ירדו לו דמי הניהול, אתם גם – אולי תחלקו את המשכורת בבנקים אחרת?

<עינת סקורניק:>
אני לא רוצה לערב עניין בעניין. 

<היו"ר משה גפני:>
אני גם לא מערב, סתם שאלתי. 

<גאלב מג'אדלה:>
אתה מתכוון להוריד מהמנהלים ולתת לעובדים. 

<היו"ר משה גפני:>
מה חשבת שאמרתי?

<גאלב מג'אדלה:>
לא היית ברור. 

<היו"ר משה גפני:>
שהחלוקה של המשכורות בבנקים תהיה יותר שוויונית. 

<גאלב מג'אדלה:>
להוריד מהקודקוד למטה. בשביל מה לדבר במונחים בלתי ברורים? אתה רוצה להטעות את כולם?

<משה פרל:>
אדוני, יש case study, תיראו מה קרה בפנסיוני. הולכים לעשות את אותה טעות פה?

<עינת סקורניק:>
אני רוצה לחזור ולומר. יש תרומה גדולה מאוד למערך הייעוצי בבנקים, למכשיר הזה ולייעוץ האובייקטיבי בכלל. אני חושבת שאנחנו צריכים להיות מאוד זהירים כאשר אנחנו מבקשים לפגוע במערך הזה. 

<היו"ר משה גפני:>
תודה רבה. 

חבר הכנסת גאלב מג'אדלה. 

<גאלב מג'אדלה:>
אדוני היושב ראש. אני מתלבט בין המדיניות שלך בראשות הוועדה, להוריד את העלויות למשקיעים, לבין ההסברים הסותרים והפערים בין הדברים. כולם משכנעים.

אני גם למד מהחומר שקיבלנו, וגם הסתכלנו באינטרנט, שהיה גם מתווה. היתה ועדת בכר, היה מישהו שחזר בו, מישהו רוצה לשנות. 

אני מציע, כדי לחסוך לעצמנו את כל הדיון הזה החשוב, שכולם יחזרו לדבר עם כולם תוך חודש ימים. אני מעריך שיוכלו להגיע להסכמות ולהגיע אלינו תוך חודש ימים לאחר הידברות. 

בינתיים התחלפו אנשים בתפקידים, אחרי שהיו סיכומים, אחרי שהיתה ועדה, אחרי שהיה מתווה. אני מציע שלא נבזבז את זמננו. אנחנו דבקים במדיניות ששמת להוריד מהעלויות של המשקיע. להוריד מדמי ההפצה, להוריד מדמי ההנהלה – מבחינתנו להוריד לאזרח. תגיעו להבנות ביניכם. 

<היו"ר משה גפני:>
חברת הכנסת פניה קירשנבאום.

<פניה קירשנבאום:>
בוקר טוב לכולם. אני אתחיל לא מקרנות הנאמנות והבנקים אלא מאמירות שנאמרו פה. אני מרגישה בבטן שאני לא יכולה שלא להגיב להם. 

אם אנחנו רוצים לבנות חברה שוויונית, אז חברה שוויונית נמדדת לא רק בשכר שמקבלים, אלא בהרבה חובות כלפי חברה שהציבור שלה מבצע. אז אנחנו לא יכולים ללכת רק לפן הפיננסי ולהגיד שרק פה אנחנו רוצים שוויון ובכל השאר יש לנו כאלה וכאלה.

אני לא בעד טייקונים, אני פשוט אומרת לכם איך אני רואה את זה. אנחנו בהחלט יכולים להגיד: שכר שווה לכל המשק. אנחנו יכולים להיות חברה לגמרי שוויונית ואנחנו ניראה בערך כמו צפון קוריאה. אנחנו יכולים להיות חברה לא הכי שוויונית, כמו למשל ארצות הברית, אבל לעומת זאת חברה שפורחת מבחינה פיננסית וכלכלית. אז הדברים לא תמיד הולכים יחד. אני מרגישה שמה שקורה פה בדיון, בגלל האווירה הכללית שקיימת במשק, איזה מן עליהום על התחום הפיננסי, על העשירים, על אלה שמרוויחים, כל-כך מרגיש מאוים כי שמו אותי בפינה ואני צריך לשלם את המחיר של הרוח החברתית שהולכת במשק. 

מפה אני חוזרת לוועדת בכר.  

<היו"ר משה גפני:>
אני מסכים, אם את מתכוונת להערה שלי. אני מסכים שיהיו עשירים ועניים, אני לא חושב אחרת. גם התורה אומרת: "כי לא יחדל אביון מקרב הארץ". כך הקדוש ברוך הוא ברא את העולם. יש עשירים ועניים אבל יש חובה על העשירים לעשות דברים. אני חושב שאנחנו מגיעים למצב שהוא בלתי נסבל. יש אנשים מאוד עשירים, מקבלים משכורות מאוד גבוהות, שאף אחד לא יכול לחלום עליהם. יש אנשים שמשתכרים שכר מינימום ומחירי המזון ומחירי המוצרים הבסיסיים וכל המחירים עולים הרבה יותר מאשר במדינות המערב. 

אנחנו, ככנסת שמייצגת את הציבור, כשלנו בעניין הזה. כל דבר שמגיע לכאן לוועדה שעניינו הפחתת מחירים, אני בעדו. אני לא אפסיק מלומר את המשפט הזה: כאשר יש בנק או חברה או חברה ציבורית, לחלק יותר. יהיו עשירים, יהיו מנהלים שיקבלו משכורות גבוהות – לחלק קצת יותר. לפני שבאים לכאן ומדברים נגד הפחתות – כשלא הייתי יו"ר ועדת כספים, בקדנציה הקודמת, הייתי בוועדת הכלכלה. אני צרחתי על בנק ישראל על העמלות של הבנקים, מה שאז עשו. הם לא סולחים לי על זה עד היום. אז מה? זאת צריכה להיות המטרה. 

אני מסכים איתך. אסור שזה יהיה בעליהום.

<פניה קירשנבאום:>
כבוד היושב ראש, בוא תיראה מה קורה עכשיו לגבי ההוזלה של המחירים. הרי יש כמה וכמה דרכים שבהן אפשר להוזיל. מה עשו עכשיו בשוק החלב? הולכים להוריד את מחיר המטרה? זה מה שיוזיל את דברי החלב? תגיד לי אתה, זה מה שיוזיל? זה שרפתן קם בארבע וחצי בבוקר לחלוב פרה יקבל אחוז וחצי פחות על החלב, זה יוזיל לנו את הקוטג'? בולשיט. כי המחלבות והרשתות השיווק, שם יושב הרווח. עם זה אף אחד לא נלחם. תמיד הולכים לחוליה החלשה ביותר, איפה שניתן ללחוץ. העמידו אותם אם הגב אל הקיר ואמרו: או שנכניס לפה ייצוא או יבוא או שאתם תפסידו. הם כופפו את הראש והסכימו. זה לא יוזיל לנו מחירים. אני חותמת לך על זה. 

אני רוצה שנשים את המשקל על דברים שאנחנו בהחלט יכולים להוריד את המחיר. 

<היו"ר משה גפני:>
לענייננו?

<פניה קירשנבאום:>
ועדת בכר הרי אמרה שבנושא של הייעוץ היא משאירה במערכת הבנקאית. זה שהמערכת הבנקאית לא הצליחה להתמודד עם הייעוץ בקופות הפנסיוניות או דברים כאלה, יש אשמה של הרבה גורמים. אני חושבת שחלק זה באשמה של המערכת הבנקאית, על הגישה שלה לנושא. הם היו צריכים להבין שהציבור אוהב שבאים אליו הביתה, בהרגלים שלהם.

<משה פרל:>
זה אסור בחוק. 

<פניה קירשנבאום:>
אז זאת בעיה, צריך לפתור את החוק. הם הקימו מערך יועצים שנכשל לגמרי והם יוצאו קרחים מכאן ומכאן. 

אני מסכימה איתם, שבאמת הייעוץ הבנקאי שניתן בנושא הקרנות הוא ייעוץ חשוב. אם אנחנו נפגע רק בייעוץ הזה, אז אנחנו נחטא למטרה הזאת. למי אני אפנה? מי ישאל? אני צריכה לבוא למדף ואישית צריכה לבחור מה אני עושה או מי נותן לי את זה?

<יעקב אדרי:>
אם יורידו את העמלה אז - - - 

כאילו שהבנקים יתמוטטו מהעניין הזה. 

<פניה קירשנבאום:>
אני לא רוצה שיתפרש עכשיו. אני גם אומרת לך שאנחנו נמצאים בין הפטיש לסדן. אני באמת לא חושבת שאנחנו פה על השולחן הזה, צריכים לפתור את הנושא בין שתי המערכות. במקרה הזה אני מסכימה עם חבר הכנסת מג'אדלה. יש הרי חוק מ-2010. למה לא סיימנו את הדיון על החוק הזה? אני מדברת על החוק של קרנות הנאמנות, הבאה של קרנות זרות וכל העניין הזה. לא סיימנו את הדיון. למה עכשיו אנחנו צריכים, דווקא בפגרה כשאנחנו במערכת בחירות, ללכת ובלחץ לקבל החלטות? למה לא להחזיר את זה אליהם לדיון ושהם יביאו את זה לפה לכנסת הרגילה. זה סבל שנתיים דיחוי? זה יסבול עוד 3 חודשים דיחוי ונדון על זה בצורה מסודרת. 

אני רוצה להגיד דבר נוסף. כשאני שומעת את כל הצדדים, אני הייתי הולכת לחוק ומפרידה בין דמי הפצה לבין דמי ניהול, שזה לא יישב בחבילה אחת. אז אני באה לבנק וקונה מהבנק את הייעוץ של הקרנות. אם הבנק הזה נותן לי 0.4 והבנק ההוא נותן לי בדמי הפצה 0.38, אני אחליט איפה אני קונה את ההפצה. אז אני יכולה להשוות כמה עולים לי דמי הניהול. אז יש תחרות במערכת הבנקאית על ההפצה וגם תחרות על דמי הניהול בין הקרנות. אני מפרידה בין זה ואז אני פותחת. יש לי שקיפות יותר גדולה. למה זה צריך להיות קשור בחבילה אחת?

עם כל הכבוד ליו"ר הרשות לניירות ערך שהוא חבר וידיד ואני מאוד מעריכה את כל מה שהוא עושה. יש עדיין דברים בנושא של הרשות שלא סגורים. למשל, מה קורה אם האגרות משתנות לרשות. דיברנו על זה, אמרנו שנטפל בזה ולא סיימנו. יש כל-כך הרבה דברים שהתחלנו לטפל ולא סיימנו. למה שוב להתחיל נושא חדש ולהיכנס לעניין הזה? הרי אפשר לקחת את כל החבילה של הנושאים, לטפל בכל הנושאים האלה יחד ולא בלחץ ללכת לאיזו החלטה פזיזה שאולי תפגע באלו או באלו.

אני באמת לא רוצה להיות שופטת.

<היו"ר משה גפני:>
מה החשש שיפגע פה?

<פניה קירשנבאום:>
אני לא יודעת. אני רוצה ללמוד את הנושא הזה. 

<היו"ר משה גפני:>
יש יועץ בבנק שהוא יועץ בבנק, הוא יועץ גם לעניין הזה. איפה תהיה הבעיה אם ירדו מהרווחים 100 מיליון שקלים?

<פניה קירשנבאום:>
קודם כל, אני לא בטוחה שזה 100 מיליון שקלים. אני מאוד אוהבת שנותנים לי את המחיר העגול הזה של 100 מיליון. אולי זה  980 מיליון? אולי זה 200 מיליון? אני לא יודעת כמה זה בדיוק עולה. אנחנו לא נדע עד שנראה את המציאות הזה. 

למה, למשל, המפקח על המערכת הבנקאית לא נמצא פה ולא מייצג גם את הצד הזה? זאת גם שאלה מאוד גדולה. למה זה לא קורה? למה אנחנו שומעים פה נציגות רק של צד אחד?

אם אפשר להוריד את דמי ההפצה, אני בעד. אני לא מבינה למה זה צריך להיות בחבילה אחת עם דמי הניהול. תגיד לי אתה, למה זה צריך להיות בחבילה?

<היו"ר משה גפני:>
ברגע שאת מורידה - - - 

<פניה קירשנבאום:>
אני מסכימה להוריד. אני שואלת למה - - - 

<היו"ר משה גפני:>
להוריד את דמי הניהול את מסכימה?

<פניה קירשנבאום:>
אני מסכימה. 

<גאלב מג'אדלה:>
למה אתה משיב? מישהו צריך להשיב, למה אתה?

<פניה קירשנבאום:>
כן להוריד דמי הפצה אבל כשאני כלקוח אשלם דמי הפצה לבנקים. אני אבחר איזה בנק מתאים לי ואת דמי הניהול אני אשלם לקרן ואני אבחר איזו קרן מתאימה לי. למה זה צריך להיות קשור בחבילה אח, למשל?

<גאלב מג'אדלה:>
אתה בעצמך אמרת שלא קושרים עניין בעניין. 

<פניה קירשנבאום:>
אני אומרת לך, מה שלא נחליט, לדעתי זאת תהיה החלטה פזיזה. אם רוצים, זה לא דיון של שעה פה אלא זה דיון הרבה יותר עמוק ומהותי.

אני אומרת לך, ההרגשה שלי היא שצריך להחזיר אותם ושיקבעו את זה ביניהם. אם לא, אני מתחייבת שבכנסת הבאה אני אעלה חוק על הפרדה של דמי ההפצה מדמי הניהול. 

<היו"ר משה גפני:>
הכנסת הבאה זה דבר מאוד מעניין. 

<פניה קירשנבאום:>
אם אני אהיה שם. 

<היו"ר משה גפני:>
חבר הכנסת שכיב שנאן.

<גאלב מג'אדלה:>
כבוד היו"ר, ההידברות צריכה להיות גם עם יו"ר איגוד הבנקים הזרים. 

<שכיב שנאן:>
אני דווקא רוצה להמשיך מאיפה שפניה סיימה ולהגיד שמפריעה לי ההתלהבות של הבנקים הזרים לנסות ולדחוף את העניין. בסופו של דבר, מי יכול להתנגד לנושא של הורדת עמלת ההפצה? כל דבר שרק יטיב עם האזרח, אנחנו בעדו. 

נשאלת שאלה אחת פשוטה: למה הרשות לניירות ערך והבנקים לא יכלו לשבת ולהתדיין ביניהם. 

<היו"ר משה גפני:>
הם ישבו. 

<שכיב שנאן:>
הדבר האחרון שאני רוצה להיות שותף לו זה כאילו לפגוע, לא בטייקונים הגדולים שיש להם הרבה כסף להשקיע אלא לפגוע באזרח הקטן שיש לו קצת כסף.

<היו"ר משה גפני:>
להפחית את דמי הניהול.

<שכיב שנאן:>
בדיוק. 

לכן, אני באמת מצטרף לדעה של גאלב ושל פאינה שלא צריך לעשות את הדבר הזה בלחץ. יחזרו להתדיין ביניהם ויחזרו אפילו אחרי הבחירות עם הצעה. 

<היו"ר משה גפני:>
חבר הכנסת יעקב אדרי.

<יעקב אדרי:>
אני שומע את חבריי חברי הכנסת שאומרים: תחכו. אני רואה פה הצעה של האוצר, שאני שומע אותה פעם ראשונה, שבאה להיטיב עם המשקיע הקטן. זאת המטרה שלנו. 

<קריאה:>
זה הפוך. עצם זה שמתקיים פה דיון - - - 

<יעקב אדרי:>
סליחה, אל תפריע לי. 

הרב גפני, אני אומר בפשטות הכי גדולה. סביר להניח שהיתה הידברות. הבנקים ירצו להמשיך להרוויח כדי שיוכלו לשלם את משכורות העתק. ראיתי היום משכורת - - - 

<פניה קירשנבאום:>
כמה משכורות גבוהות יש? זה מה שיפגע?

<יעקב אדרי:>
את תהיי בכנסת הבאה, אני בטוח לא, אז תני לי לדבר. להגיד שזה יהיה בכנסת הבאה זה פשוט מקומם. היו הידברויות, סביר להניח. לא יכול להיות שהאוצר יביא דבר ללא הידברות. סביר להניח שהיו הידברויות. הבנקים, בנימוקים לא הכי משכנעים – מה לעשות, הם לא משכנעים אותי. הם לא רוצים את זה כי זה פשוט מוריד להם 100 מיליון שקלים.

אני חושב שאם התוצאה של המהלך היום שנצביע עליו זה שהמשקיע הקטן ירוויח מזה, אני מציע לא לדחות את זה. זה מאוד פשוט. 

<פניה קירשנבאום:>
איזו ערבות יש שזה באמת בסופו של יגיע למשקיע הקטן?

<יעקב אדרי:>
אנחנו מדברים פה עם אדם שמוסמך מטעם מדינת ישראל - - - -

<פניה קירשנבאום:>
שמואל יכול היום להתחייב לכמה זמן שהקרנות לא ישתנו? שהדברים לא ישתנו? שבעוד חצי שנה הוא יוכל לפקח? אני רוצה לדעת מי יכול להתחייב שזה יגיע לצרכן הסופי?

<יעקב אדרי:>
אין לנו ויכוח. אנחנו בעד. בואו נראה איך עושים את זה. 

<פניה קירשנבאום:>
מישהו פה לא בעד?

<יעקב אדרי:>
אם אתם מצביעים לדחות את זה, זה נשמע לי לא טוב. 

<גאלב מג'אדלה:>
יעקב, יש לנו שאיפה לשנות את הממשלה. 

<ציון פיניאן:>
זאת שאיפה שתישאר בגדר שאיפה. 

<היו"ר משה גפני:>
אני מציע לעצמנו כל הזמן. אנחנו מגיעים לנושא של הפחתות מחירים, אנחנו מאוד מתלבטים בעניין הזה בגלל שבאמת יש את הגופים וההתלבטות היא גדולה.

<יעקב אדרי:>
יש גם לחצים, מותר להגיד את המילה. 

<היו"ר משה גפני:>
אין לחצים אבל יש הסברים. דרך אגב, הסברים אפילו משכנעים. במבחן התוצאה, אנחנו כנבחרי ציבור במשך הרבה קדנציות, כשלנו בהורדת מחירים. 

פאינה צודקת. פה זה מחירי החלב וזה הרפתנים, פה זה הנושא של הבנקים.

<גאלב מג'אדלה:>
רפתנים זה לא בוועדת הכספים?

<היו"ר משה גפני:>
אני לא יודע. אתה מדבר על ועדת קדמי?

<גאלב מג'אדלה:>
אז תיזום דיון. 

<היו"ר משה גפני:>
אני מדבר על הכנסת בכלל ולא על ועדת הכספים. בסדר, אז כל פעם יש תשובה ויש תירוץ. בסופו של דבר המחירים מאוד גבוהים ומי שמשלם זה האזרח הקטן.

אני לא דוחה את הטענות שטוענים. אני, מהניסיון שלי, אני רואה הרבה מאוד פעמים – איך הגיעו עם תאגידי המים? אתה לא זוכר את הדיון על הוצאת הפיקוח על מחירי המים מהכנסת מוועדת הכספים? אני זוכר את הדיון במליאת הכנסת בקדנציה הקודמת, עם הסברים משכנעים למה זה צריך לצאת. זה צריך להיות במחירי עלות – אפילו מחירי עלות זה לא נכון, אין מחירי עלות. הם לוקחים מהתושב - - - 

<יעקב אדרי:>
יש את דוח מבקר המדינה. 

<היו"ר משה גפני:>
אני צריך את דוח מבקר המדינה בשביל זה? אנחנו לא דיברנו על זה מיליון פעם?

<יצחק וקנין:>
אמרו שלא יהיה סבסוד צולב. 

<היו"ר משה גפני:>
הכול בלוף. האוצר מביא נוסחאות לממשלה שאין מאחורי המילים הגדולות שלו שום דבר אלא רק לקחת כסף מהאזרח. שיגידו את האמת. 

<רועי אופיר:>
אני מנהל מערך ייעוץ של בנק דיסקונט. 

אני חושב שעצם הדיון ממחיש כמה ההכנה לקראת הדיון הזה היתה לא ראויה. אם באמת הנתונים הם לא שנויים במחלוקת, שתתכבד ותציג נייר עמדה - - - 

<פניה קירשנבאום:>
חבל שאתה נכנס לנקודה - - - 

<רועי אופיר:>
רגע. תציג נייר עמדה שמקובל גם על הבנקים וגם על יו"ר הקרנות. אפשר לעשות את זה בהבנה, לשבת ביחד ולהגיע. רשות ניירות ערך גם לא הציגה שבמודל המקורי של תיקון 15, השוק היה אמור להיפתח לקרנות זרות. בהצעה הנוכחית הוא לא אמור להיפתח. את החסימה לקרנות זרות, לא הבנקים התנגדו, הבנקים בעד. רשות ניירות ערך חזרה בה מכניסת הבנקים הזרים.

לכן, התוצאה תהיה בדיוק הפוכה ממטרת הרשות. המטרה ראויה אבל הדרך תוביל בדיוק לתוצאה ההפוכה. 

<יצחק וקנין:>
לא סתם נכנסתי לדבריו של שמואל, יו"ר הרשות לניירות ערך. לא סתם אמרתי שאני לא בטוח – מה שאמרה פאינה, היא צודקת – שהדבר הזה יחלחל למטה. זה אולי החשש העיקרי. אנחנו נעשה את המהלך הזה והוא יישאר איפשהו. לדעתי, הגופים המוסדיים כבר שילמו מחיר יקר מאוד בהפחתות. אני לא מאמין שהם יוכלו להפחית יותר מהעמלות שלהם. זאת דעתי. 

<היו"ר משה גפני:>
פרופסור האוזר, בקצרה. 

<שמואל האוזר:>
דבר ראשון, אין דבר כזה יועצי השקעות לקרנות נאמנות. מישהו נכנס ומקבל ייעוץ מיועץ השקעות, בין אם זה קרן נאמנות ובין אם לא. לכן, ה-500 מיליון זה נכנס בלי שום קשר ליועץ ההשקעות. 

דבר שני, תרשמו לפניכם: נכנס כל אחד מכם לתוך סניף הבנק ומבקש לקנות קרן נאמנות, הוא לא מדבר עם יועץ ההשקעות, הוא יודע מה הוא רוצה. הבנק גובה ממנו את עמלת ההפצה, למרות שיועץ ההשקעות בכלל לא ייעוץ לו. 

<משה פרל:>
הבנק לא גובה מהלקוח. 

<שמואל האוזר:>
רק רגע, אני מבקש. 

אני מציע, משה, שלא נלך למודל הזה, אתם לא תאהבו את המודל הזה. 

<משה פרל:>
עמלת הפצה לוקחים מלקוח? על מה אתה מדבר?

<שמואל האוזר:>
אני אסביר עד הסוף. כשנכנס אדם הוא משלם עמלה - - - 

<היו"ר משה גפני:>
אני מאוד מבקש לא להיכנס לדבריו של פרופ' האוזר. 

<שמואל האוזר:>
לכן, כשאנחנו מדברים על יועץ השקעות, זה לא יועץ השקעות רק לקרן נאמנות. 

אני רוצה גם לומר שהמודל הפנסיוני, רבותיי, הוא מודל אחר. בכלל, המודל הפנסיוני וקופות הגמל הם בשווי הנכסים שלהם פי 5 מאשר קרנות הנאמנות. אם לוקחים קופות גמל זה פי 2 ועדיין הם גובים הרבה פחות מאשר קרנות הנאמנות, תזכרו את זה. 

אני רוצה להגיד לכם עוד נקודה, אולי הכי חשובה. מה עשינו כדי להבטיח את זה? מרגע שאמרנו את זה בחודש יוני, חלק מההסכם הוא שאנחנו לוקחים את דמי הניהול לפי מה שהם גבו ביוני. מדוע? היינו יכולים לבוא ולהגיד שאנחנו הולכים לעשות את זה, לא להטיל עליהם את החישוב הזה מחודש יוני. הם בינתיים מעלים את דמי הניהול, מורידים אחר-כך, ורק הבנקים סבלו. 

<פניה קירשנבאום:>
ומה להבא?

<שמואל האוזר:>
חברת הכנסת פניה וחבר הכנסת מג'אדלה. אם אנחנו נדחה את זה, אנחנו הרגנו את העניין. מדוע? אני לא יכול לעצור את זה שם. אין לי את האפשרות, אנחנו עשינו את זה מתוך הסכמה. גם אין לי את ההסמכה לעשות את זה. 

אם אנחנו דוחים את זה, הרגנו את העניין. לא נוריד את דמי הניהול למשקיעים. הדחיפות היא דחיפות עליונה. אי-אפשר לדחות את זה. אני מפציר בכם בכל דרך. 

<שכיב שנאן:>
למה?

<פניה קירשנבאום:>
למה? לא הבנתי. 

<שמואל האוזר:>
אני היום חייבתי אותם בלוח הזמנים, שאני הולך לפי דמי הניהול שהם גבו בחודש יוני, כדי שהם לא יעלו. תאר לך שדמי הניהול היום הם 1% והם מעלים את זה ל-1.5% ואני מוריד בחצי אחוז את עמלת ההפצה. לא עשיתי בזה כלום. 

<גאלב מג'אדלה:>
הם מסוגלים לעשות את זה. 

<פניה קירשנבאום:>
למה אתה אומר שהם יעלו את זה? אם יש תחרות ויכנסו קרנות זרות, למה שדמי הניהול יעלו? תכניסו קרנות זרות, תגבירו את התחרות ואין העלאת דמי ניהול. 

<עתניאל שנלר:>
למה אתם מתכחשים להסכם שהיה לכם איתם?

<שמואל האוזר:>
כמו שאדוני אמר, אנחנו רוצים להוריד את הסיכון שזה לא יגיע ללקוח. זה מה שאנחנו עושים. אני אומר שמה שאנחנו עושים יבטיח שזה יגיע ללקוח. זה רק עכשיו. אם אנחנו נדחה את זה, אנחנו אולי נוריד את עמלות ההפצה לבנקים אבל זה לא יגיע ללקוח כי אז יהיו מוכנים מלכתחילה לעשות את המהלך.

<פניה קירשנבאום:>
שמואל, אתה סותר את עצמך. אם הם יכולים עכשיו להעלות את דמי הניהול וזה לא יגיע ללקוח, אף אחד לא ימנע מהם להעלות את זה גם בעוד חצי שנה. אני לא רוצה לפגוע. אני חושבת שקרנות נאמנות זה השוק היחיד היום שעוד איכשהו מתנהל בתחום הפיננסי. הדבר האחרון שהייתי רוצה לפגוע בו זה קרנות הנאמנות. אני אומרת לכולם כי הבורסה מדשדשת. אם יש קצת קרנות ואם יש משהו שאפשר, אני לא רוצה לפגוע בהם. שזה לא יתפרש כאילו מחלקים פה את העניין.

אבל, אני אומרת לך. אם אתה אומר שאתה לא יכול להתחייב שהם לא יעלו את דמי הניהול, אתה חוטא למטרה. 

<שמואל האוזר:>
אני מתחייב היום. אני לא יכול להתחייב – אם נדחה את זה, לא נוכל להתחייב. 

<פניה קירשנבאום:>
זאת אומרת, אנחנו נוריד את דמי ההפצה. זה יוריד רטרואקטיבית לחצי שנה לדמי ניהול שכבר היו, אבל להבא אתה לא יכול לשלוט על זה. 

<שמואל האוזר:>
לא. אנחנו גורמים לחצי שנה - - - 

<היו"ר משה גפני:>
בסדר, תודה. 

אני מבקש לדעת מקרנות הנאמנות, האם אתם עומדים מאחרי ההסכם עליו חתמתם, להפחית לחצי שנה את דמי הניהול?

<מיקי ציביר:>
אמרתי כבר קודם ואני אומר שוב. ההסכם הוא ישירות אחד מול אחד מול הרשות, התחייבות סופית ואחידה. 

<היו"ר משה גפני:>
לחצי שנה?

<מיקי ציביר:>
נכון. 

<היו"ר משה גפני:>
היועצת המשפטית של הוועדה. אני מבקש לדעת האם ההסכם הזה שהם חתמו אחד על אחד, האם יש לזה תוקף? האם מבחינה חוקית יש סמכות?

<עודד אופק:>
המילה וולונטרי מטעה. יש התחייבות של כל מנהל קרן למנהל הרשות ולא ניתן לחזור ממנה. 

<היו"ר משה גפני:>
לחצי שנה. 

<עודד אופק:>
לחצי שנה. אבל בנוסף להתחייבות יש גם דיווח פומבי. הדיווח הפומבי מחייב את מנהלי הקרנות כלפי כל הציבור. 

<היו"ר משה גפני:>
היועצת המשפטית של הוועדה. 

<שגית אפיק:>
בניגוד לעו"ד עודד אופק, אני סבורה קצת אחרת. אני לא בטוחה מה תוקפו המשפטי של הסכם כזה. בוודאי שהסכם כזה, מבחינת ועדת הכספים, הוא לא הסכם שמאפשר את הפיקוח שלה, משום שהיא מחוץ לעניין. זה לא דבר שנעשה בתקנות או באמצעות חקיקה שהוועדה יכולה לפקח. 

מדגישים פה כל הזמן שזה נחתם אחד על אחד. אני לא בטוחה. הייתי שמחה לשמוע מה יש לרשות להגבלים עסקיים לומר על העניין הזה. האם הם היו בעניין?

<מיקי ציביר:>
הם היו. 

<שגית אפיק:>
מה דעתם?

יש כאן נציג של הרשות להגבלים עסקיים?

<יעל שיינין:>
כן. 

<שגית אפיק:>
בכל מקרה, אני לא בטוחה מה התוקף של הסכם כזה. איך אפשר לאכוף אותו? 

לבטח ולבטח זאת לא דרך המלך שצריך ללכת בה כאן. אני חושבת שזה דבר שהוא חדשני, לעשות הסכם כזה לצד תקנות. מדברים על עודף רגולציה, אני לא בטוחה אם הסכם כזה הוא עודף רגולציה. 

<יצחק וקנין:>
היועצת המשפטית, לי היה יותר קל אם הרשות היתה אומרת: אלה העמלות לגופים המוסדיים ואלה העמלות הבנקים ובזה הייתי גומר. 

<היו"ר משה גפני:>
אני מקבל את זה. 

<שמואל האוזר:>
אפרופו הידברות. מה שאני מציע לכם זה לא "חאפ לאפ" זה לא פתאום ירד על השולחן. אנחנו יותר משנה יושבים גם איתם, גם עם הבנקים הזרים. אני מתואם עם המפקח על הבנקים. 

<משה פרל:>
חזרתם מההבנות.

<שמואל האוזר:>
אנחנו מותאמים עם המפקח על הבנקים. בוועדה שלו הם טיפלו מה שטיפלו ואנחנו מתואמים במה שאנחנו עושים פה. אין לו התנגדות למה שאנחנו עושים. הבנקים עצמם סירבו לדבר איתנו חודשים. הם לא רוצים להוריד. 

<שכיב שנאן:>
האם היה לכם הסכם עם הבנקים ואתם חזרתם בכם?

<שמואל האוזר:>
היה הסכם שהיה בזמנו. אמרו: אנחנו נוריד מ-0.8% למניותיו ל-0.45% ומאג"ח נעלה מ-0.4% ל-0.45%, כשהשיקול היה שההכנסות של הבנקים לא ייפגעו. זה הכול. 

<גאלב מג'אדלה:>
אז מה עשינו?

<שמואל האוזר:>
בדיוק. לכן אנחנו לא שינינו את זה. 

<שגית אפיק:>
ההסכם הוא לחצי שנה. השאלה, מבחינת סמכויות הוועדה, מה יקרה בעוד חצי שנה במידה והוועדה תרצה לפקח על המשך יישום ההסכם או לבחון את יישום ההסכם בזמן אמת. 

<היו"ר משה גפני:>
אני מבקש לסכם את הדיון כדלהלן ולהציע הצעה. אם החברים יקבלו ואם הרשות תקבל את זה, אני אשמח ללכת במתווה זה. 

יש פה כמה סוגיות על סדר היום. סוגיה אחת זה הדיון בפגרת בחירות. האם זה דבר שנוי במחלוקת באופן חריף? מכיוון שהוא שנוי במחלוקת באופן חריף אז לדחות אותו לאחרי הבחירות. אמר פרופסור האוזר ואני השתכנעתי לפני ששמתי את זה על סדר היום, שזאת באמת דחייה שתגרום לכך שהעניין הזה יתבטל. זה דיון בפני עצמו. 

יש שתי סוגיות שעומדות על סדר היום: אחת, הפחתת עמלות ההפצה, שזה יגרום נזק לבנקים וזה בסמכותנו לאשר את התקנות האלה וזהו, אין לנו סמכות יותר. 

מערכת היחסים בין הבנקים לבין הגופים שישלמו את עמלות ההפצה, זה פחות מענייננו. 

מה מענייננו? באה רשות לניירות ערך ואומרת בצדק: אם אכן תפחיתו את עמלות ההפצה, אנחנו נגרום לכך שיופחתו דמי הניהול ואז הציבור ייהנה מזה. כשאומרים לי דבר כזה אני משתכנע. אני חושב שזה מה שצריך לעשות. 

אני הרבה שנים בכנסת ואני לא זוכר שאי-פעם, כאשר היתה הצעה להפחית לציבור, שלא הצבעתי בעד. 

אלא מה? אומרת היועצת המשפטית של הוועדה שאת עמלות ההפצה אנחנו נוריד, בגלל שזה בסמכותנו, אבל את הפחתת דמי הניהול זה לא בסמכותנו והיא גם לא בסמכות של הרשות לניירות ערך. 

לכן אני מציע שלא נצביע היום על עמלות ההפצה. אני מציע שנאשר את הסעיף בחוק הרשות לניירות ערך, שנפצל אותו מהחוק עצמו. לא נדון בו משום שהוא חוק גדול ונשאיר אותו למועד אחר. 

אבל את הסעיף שמסמיך את הרשות לניירות ערך, או יותר נכון, מסמיך את שר האוצר ואת הרשות לניירות ערך להפחית דמי ניהול באישור ועדת הכספים. זאת אומרת, אנחנו לא קובעים כמה. שיבואו לכאן ויגידו בכמה מפחיתים את דמי הניהול ואז נדע בדיוק מה הם.  אנחנו לא מאשרים עכשיו שום דבר. 

בעוד שבוע יש מליאה - - - 

<גאלב מג'אדלה:>
זה אומר שאתה מאשר 100 מיליון. 

<היו"ר משה גפני:>
אני לא מאשר את זה. 

<שכיב שנאן:>
ביום שני יש מליאה. 

<היו"ר משה גפני:>
יש מליאה. להביא את הפיצול ואת החוק שמסמיך אותו. בתוך המועד הזה, שבוע עד 10 ימים, שהרשות תביא את התקנות על הכול, גם על עמלות ההפצה. היא יכולה לדבר עם הבנקים. אז נחליט אנחנו האם אנחנו הולכים על הפחתת דמי הניהול, כולל הפחתת עמלות ההפצה? האם אנחנו הולכים על הכול יחד?

תבואו ותגידו שזה מחטף, שזה דבר שלא עושים ערב בחירות? אני לא חושב כך וצריך לקבל החלטה. המדינה לא נעצרה. צריך לעמוד גם בפני הבוחר ולהגיד לו: האם אנחנו בעד הפחתה. הרי אם אנחנו מסמיכים את הרשות לניירות ערך, הכול יהיה פה על השולחן, נאשר את כל התקנות יחד. 

אגב, למען השקיפות אני רוצה להגיד - - - 

<גאלב מג'אדלה:>
בתנאי שהם יתחייבו שהם יביאו את זה. 

<היו"ר משה גפני:>
הם צריכים אישור של ועדת הכספים בכל מקרה. הם לא צריכים להתחייב. מה שבסמכותנו, אני לא מבקש התחייבויות. אני מבקש התחייבויות על מה שלא בסמכותנו. 

<גאלב מג'אדלה:>
על זה אני מדבר. 

<היו"ר משה גפני:>
בחוק כתוב שזה באישור ועדת הכספים.

החלטה שלא מאשרים את זה, זאת גם החלטה. נלך לבוחר. אני אלך לבוחרי יהדות התורה ואני אגיד להם: אני רציתי להפחית. 

<שכיב שנאן:>
כמות המשקיעים בהם היא גדולה מאוד. 

<היו"ר משה גפני:>
אם הוועדה מקבל את זה, אני מבקש להצביע על פיצול הסעיף. 

<שגית אפיק:>
אתה בעצם רוצה לפצל את סעיף 36 מהצעת חוק תיקון מס' 15 לחוק ניירות ערך. 

הסעיף בנוסח שלו הקיים עוסק בהסמכה להשקעות משותפות. 

<פניה קירשנבאום:>
נראה לי שהסעיף הזה עקר לגמרי בלי כל החוק, אבל אני שואלת אותך. 

<שמואל האוזר:>
אני חושב שההורדה של עמלות ההפצה, ואם אדוני חושב  שזאת - - - 

<גאלב מג'אדלה:>
זה יותר טוב מכלום, מה שאתה מקבל. 

<היו"ר משה גפני:>
אנחנו נצביע על עמלות ההפצה אחרי שהחוק יאושר. 

<גאלב מג'אדלה:>
אז זה תלוי בך עכשיו. 

<היו"ר משה גפני:>
מה אתה רוצה ממנו? אל תעמיד אותו במצב הזה. אין לו ועדת שרים לעניין, עזוב. 

<גאלב מג'אדלה:>
זה תלוי בממשלה. 

<שגית אפיק:>
אדוני היושב ראש, אתה מציע שעכשיו תיעשה הסמכה כללית לשר האוצר, לאחר התייעצות עם הרשות לניירות ערך, לקבוע דמי ניהול ביחס למנהלי קרנות נאמנות, דבר שהיום לא קיים, למרות שיש סעיפים דומים לגבי קופות גמל וכיוצא באלה. 

ברגע שהסעיף הזה ייחקק במליאה ביום שני הבא, אתה מבקש מהרשות לניירות ערך להביא בפניך, לצד התקנות של עמלות ההפצה, תקנות להפחתת דמי ניהול. את ההסכם שיעוגן בעצם בתקנות. מבחינתך, כאשר תקנות דמי הניהול יהיו לחצי שנה, בדיוק באותו מתווה שבו נחתם ביחד עם מנהלי הקרנות. זאת בעצם הבקשה. 

<פניה קירשנבאום:>
שגית, אם אנחנו מפרידים את החבילה הזאת והוא יחויב לפי ההחלטה - - - 

<שגית אפיק:>
הוא לא מפריד, הוא עושה את הכול יחד. את החקיקה צריך פשוט להעביר קודם. 

<פניה קירשנבאום:>
אם לא תהיה קורלציה בין דמי הפצה ודמי ניהול, אז בסוף נפיל את קרנות הנאמנות. 

<שגית אפיק:>
אבל תהיה קורלציה. הוא מביא חבילה של 3 דברים: של ההסמכה - - 

בעצם אתה מבקש לפצל מתיקון מס' 15 להשקעות משותפות את הנושא של דמי ניהול ובתוכו אתה רוצה ליצור תיקון בחוק השקעות משותפות. 

"בסעיף 80, אחרי סעיף קטן א' יבוא:

א1
שר האוצר, לפי הצעת הרשות ולאחר התייעצות עימה ובאישור ועדת הכספים של הכנסת, רשאי לקבוע את הסכומים או השיעורים המרביים של שכר מנהל קרן כאמור בסעיף קטן א', לרבות הוספה כאמור בסעיף 42ג'". 

<היו"ר משה גפני:>
מה זה מנהל קרן?

<שגית אפיק:>
מנהל קרן נאמנות. 

<היו"ר משה גפני:>
אני מציע לאשר את זה אני רוצה להסביר.

<גאלב מג'אדלה:>
הבנו, מספיק, זה ברור. 

<היו"ר משה גפני:>
מי בעד אישור הפיצול של הסעיף הזה מהחוק של ניירות ערך, ירים את ידו?

<שגית אפיק:>
הצעת חוק, תיקון מס' 15 להשקעות משותפות. 

<היו"ר משה גפני:>
הצבעה

בעד – רוב

נגד – אין

נמנעים - אין

הפיצול אושר. 

אני מקריא את הסעיף שאת הקראת. 

<שגית אפיק:>
זה תיקון לסעיף 80. 

<דניאל רימון:>
אני רק מבקשת שבסעיף ההסמכה תהיה התייחסות גם לשכר הנאמן. 

<שגית אפיק:>
זאת אומרת, שכר מנהל הקרן ושכר הנאמן. 

<היו"ר משה גפני:>
מי בעד אישור הסעיף כפי שהוא הוקרא והתוספת?

הצבעה

בעד – רוב

נגד – אין

נמנעים - אין

<היו"ר משה גפני:>
הסעיף אושר. 

לאחר שהמליאה תאשר, בתוך 10 ימים נביא את עמלות ההפצה ואת ההסכם. 

הישיבה נעולה. 

<הישיבה ננעלה בשעה 11:35.>
